jkorsvik/nowiki_second_scrape_merged huggingface dataset:
Bert Stern

Bert Stern (født Bertram Stern 3. oktober 1929, død 26. juni 2013) var en amerikansk fotograf.


== Biografi ==
Bertram Stern ble født 3. oktober 1929 i Brooklyn i New York.
I 1959 regisserte han dokumentarfilmen Jazz on a Summer's Day, som handlet om Newport Jazz Festival i 1958. I 1999 ble filmen utvalgt til bevaring i det amerikanske National Film Registry. 
Stern jobbet som fotograf under innspillingen av Stanley Kubricks Lolita, og tok pressebildene av Sue Lyon. Han har også fotografert kjente personer som Audrey Hepburn, Elizabeth Taylor, Twiggy, Gary Cooper, Madonna, Louis Armstrong, Kylie Minogue og Drew Barrymore, i tillegg til reise- og reklamebilder.
I juni 1962 tok han det som sannsynligvis er hans mest kjente bilder, da han fotograferte Marilyn Monroe på det som skulle bli en av hennes siste profesjonelle fotoserier. Stern tok 2571 bilder av henne over en periode på tre dager. Bildene ble tatt for Vogue, og har etter Monroes død, seks uker senere, blitt kjent som «The Last Sitting». I 1982 publiserte Stern noen av bildene i boken The Last Sitting, før han senere publiserte alle bildene i Marilyn Monroe: The Complete Last Sitting. I 2008 gjenskapte han bildene som ble publisert i Vogue med Lindsay Lohan som modell.Stern var gift med ballerinaen Allegra Kent. Ekteparet fikk barna Trista Stern Wright, Susannah Stern og Bret Stern sammen.


== Referanser ==


== Eksterne lenker ==
Offisiell hjemmeside for Bert Stern
(en) Bert Stern på Internet Movie Database 
(en) Bert Stern hos The Movie Database 
Bert Stern hos Art Directors Club Hall of Fame 2006
Donald Regan

Donald Thomas Regan (født 21. desember 1918 i Cambridge, død 10. juni 2003 i Williamsburg) var en amerikansk politiker som blant annet innehadde vervene som landets 66. finansminister i perioden 1981 til 1985 og som stabssjef i Det hvite hus i perioden 1985 til 1987 under president Ronald Reagan.


== Oppvekst og karriere ==
Regan ble født i Cambridge i Massachusetts som katolikk av irsk herkomst. Han avla sin grunneksamen i engelsk ved Harvard University i 1940 og avbrøt den videre utdannelsen ved Harvard Law School for å delta aktivt i andre verdenskrig i United States Marine Corps. Her tjenestegjorde han i Stillehavet og deltok i fem større slag, deriblant slaget om Guadalcanal og slaget om Okinawa. Ett år etter krigens slutt ble Regan ansatt hos investeringsbanken Merrill Lynch, hvor han til slutt avanserte til administrerende direktør, et verv han hadde i perioden 1971 til 1980.
Han var også nestleder for New York Stock Exchange i perioden 1973–1975 og en av de første direktørene for Securities Investment Protection Corporation. Regan talte for børsintroduksjonen av meglerfirmaer, noe som han mente ville være et viktig steg i moderniseringen av Wall Street. Merrill Lynch ble introdusert på børsen den 23. juni 1971 etter eksempel av firmaet Donaldson, Lufkin & Jenrette.


== Politisk karriere ==
I 1981 ble Regan utnevnt til finansminister av daværende president Ronald Reagan. Han arbeidet med skattereformen, og både inntektsskattene og foretaksskattene ble senket i han periode. I 1985 byttet Regan noe uventet stilling med James Baker, som var den daværende stabssjefen i Det hvite hus. Han ble i denne stillingen frem til 1987 hvor han ble tvunget til å gå av på grunn av press etter avsløringene fra Iran-Contras-skandalen samt at han også hadde pågående konflikter med presidentens ektefelle Nancy Reagan.
Donald Regan ble utpekt som syndebukk for skandalen, og det spøkefulle uttrykket «Reagan had Regan» spredte seg i Washington. Som stabssjef hadde han stor innflytelse på hverdagspolitikken i Det hvite hus, blant annet på grunn av presidentens sykdom. Hans etterfølger Howard Baker påstod senere at Regan holdt på å kunne bli «statsminister» som følge av dette.Etter pensjoneringen i 1987 levde han et stille liv borte fra offentligheten sammen med ektefellen Ann Buchanan Regan, som han var gift med i over 60 år. Han tilbrakte mye tid i sitt atelier hvor han malte landskapsbilder, hvorav enkelte har blitt solgt for store summer og henger på kunstmuseum. Donald Regan avled ved døden i 2003 på grunn av Alzheimers sykdom 84 år gammel, på et sykehus nær sitt hjem i Williamsburg i Virginia.


== Referanser ==


== Litteratur ==
For the Record: From Wall Street to Washington, San Diego: Harcourt Brace Jovanovich (1988), ISBN 0-15-163966-3


== Eksterne lenker ==
(en) Donald Regan – kategori av bilder, video eller lyd på Commons 
Treas.gov – Donald T. Regan (1981–1985) – Biografien til Regan hos U.S. Department of the Treasury.
Sten Broman

Sten Broman (født 25. mars 1902 i Uppsala, men oppvokst i Lund, død 29. oktober 1983 i Lund) var en svensk komponist, musiker, dirigent, musikkpedagog og foreleser, kjent som musikkritiker og TV-programleder. 


== Liv og virke ==


=== Bakgrunn ===
Sten Broman var sønn til professor i anatomi og embryologi Ivar Broman og hans hustru Dagmar Berlin (1880–1973).
Etter en fil.kand. i musikk- og kunsthistorie ved Lunds universitet i 1925 studerte Broman middelalderens musikkhistorie i Sveits og Tyskland. Han konsentrerte seg om den klassiske musikken og spilte selv bratsj. Han var også musikkanmelder i Sydsvenska Dagbladet fra 1923 til 1967. I 1927 tok han licentiatexamen i Lund men lyktes ikke i å ta doktorgrad.


=== Karriere ===
Mest kjent ble han som programleder for TV-programmet Kontrapunkt som gikk fra 1964 til 1980. Spørsmål om Bromans egen favoritt Johann Sebastian Bach gikk bra, mens han helt overså komponister han ikke verdsatte, som Georg Philipp Telemann.Broman var også kjent for sine spesialsydde dresser (som han designet selv) og fargeglade slips. Det ble også sagt at han hatet trekkspill.Broman likte avantgardistisk kammermusikk og var medlem i Internationella Sällskapet för Nutida Musik (ISCM) som han var med på å etablere i 1923. Han komponerte selv en del kammermusikk. På 1960- og 1970-tallet skrev han også ni symfonier. Til hans mer lettilgjengelige verk hører filmmusikk, blant annet til filmen Ett svårskött pastorat (1958).
Fra 1949 til 1952 var han gift med Eivor Engelbrektsson.
Broman ligger begravet på Norra kyrkogården i Lund.


== Sitat ==
«Fula fruntimmer är det djävligaste jag vet. Fula fruntimmer som spelar dragspel och tillika joddlar är en treenighet i djävlighet.»
«Unge man! Papper använder jag bara på ett ställe på kroppen, och jag kan garantera att det är ICKE i ansiktet.» På et serveringssted med papirservietter.
«Är man bara tillräckligt begåvad, behöver man ingen motion.»
"Just precis!!"


== Filmmusikk ==
1958 – Ett svårskött pastorat
1951 – Greve Svensson
1949 – Sven Tusan


== Filmografi (roller) ==
1950 Fasorna på Sir Castle (karnevalsfilm, shejk Algot el Krim)
1957 Kortknäpp (kortfilm, seg selv)
1958 Ett svårskött pastorat (Fridolf Fernelius, konsistorienotarie)
1966 Lystnaden (karnevalsfilm, seg selv)
1968 Mosevisionen (TV-serie, kaffeservitør i «Kulturhörnan Jojo»)


== Biografier ==
Larsén, Carlhåkan: Sten Broman: En man med många kostymer (ISBN 91-89442-43-1)
Hommerberg, Sigge: Icke sa Nicke sa Sten: sju sagor om Sten Broman (ISBN 91-85998-52-4)
Broman, Erik/Åstrand, Hans (red): Sten Broman. En man med kontrapunkter, Bonniers 1984


== Priser og utmerkelser (utvalg) ==
1981 – Atterbergpriset


== Referanser ==


== Eksterne lenker ==
(en) Sten Broman – kategori av bilder, video eller lyd på Commons 
(en) Sten Broman på Internet Movie Database 
(da) Sten Broman på Filmdatabasen 
(en) Sten Broman på Discogs 
(en) Sten Broman på MusicBrainz 
(en) Sten Broman på Spotify 
Mobil Story Wikiquote: Sten Broman – sitater
Fjell i Vestfold

Dette er en liste over de 25 høyeste fjellene i Vestfold med primærfaktor på minst 50 meter, samt andre kommunetopper over 300 moh. 
Vestfolds høyeste punkt er på Vestfjellet i Holmestrand, 634 meter over havet, ifølge måling fra 2012 (á jour 28.11.2012). Måling i mai 2017 viste at høyden er 634,04 meter over havet. I over hundre år før dette har det vært trodd at Skibergfjellet var det høyeste punktet.


== Referanser ==


== Kilder ==
Toppomania.info som har benyttet følgende kilder:
Norge 1:50 000-kart
Kunnskapsforlagets Store Norgesatlas.
Norgesglasset til Statkart
Randstad

For selskapet Randstad, se Randstad Holding.
Randstad, alternativt Randstad Holland (av nederlandsk rand som betyr kant) eller Deltametropool, er det mer eller mindre sammenvokste tettstedsområde i det sentrale Nederland der de fire største byene Amsterdam, Rotterdam, Haag og Utrecht ligger. Andre større byer i Randstad er Almere, Dordrecht, Hilversum, Haarlem, Amersfoort, Delft, Leiden, Zaanstad, Zoetermeer og Gouda. I tillegg er et stort antall mindre steder og forsteder del av Randstad. Området dekker et areal på ca. 70 x 50 km, hvorav mesteparten er landsbygd. Sentralt i området ligger storflyplassen Schiphol.
Randstad ligger i provinsene Noord-Holland, Zuid-Holland, Flevoland og Utrecht.
Randstads innbyggertall er cirka 7,1 millioner. Inklusive andre landsbyer i relativ nærhet fra det egentlige Randstadområdet blir innbyggertallet høyere – mellom 10 og 11 millioner.
Området som omringes av de fire største byene kalles Groene Hart (Grønt hjerte). I løpet av de siste tiår har et hett tema i Randstad vært konflikten mellom byene og småstedene i hjertet. Disse småstedene er som oftest mye grønnere enn storbyene, de huser mange pendlere som jobber i byene og småstedene er sterkt avhengige av storbyenes fasiliteter som sykehus og storskala underholdning. Byene trenger plass for å vokse, mens småstedene er redd for miste identitet og selvstyre.
I de senere år har byplanleggere begynt å bruke begrepet Deltametropool. Man snakker også om to hoveddeler: Nordfløyen (ned. Noordvleugel) rundt Amsterdam og Sydfløyen (ned. Zuidvleugel) rundt Rotterdam og Haag. Utrecht med forsteder (tilsammen ca. 800 000 innbyggere) kan også sies å utgjøre en egen del, skilt fra Nordfløyen.
Aleksandr Suvorov

Aleksandr Vasiljevitsj Suvorov (russisk Алекса́ндр Васи́льевич Суво́ров; født 13. novemberjul./ 24. november 1730greg. i Moskva, død 6. maijul./ 18. mai 1800greg. i St. Petersburg) var en russisk feltmarskalk, kjent som en av Russlands mest fremtredende generaler. 


== Liv og virke ==


=== Bakgrunn ===
Aleksandr Suvorov kom fra en adelsfamilie som stammet fra Novgorod. Hans far Vasilij Suvorov, var en general en chef og senator, og kjent for å ha oversatt  Sébastien Le Prestre de Vaubans verker til russisk. Moren, Avdotia Fjodorovna født Manukova, var datter av Fedosej Manukov. 
Ifølge slektstradisjonen tilhørte Suvurovene en slekt som stammet fra Sverige. I 1742, som tolvåring, ble han innskrevet på Semjonovskijregimentets stamliste. Frem til hans akrive tjenestetiltreden som korporal 12. januar 1748 (som 16-åring) bestod hans tjenesteplikt i skolegang.


=== Militær ===
Han utmerket seg under syvårskrigen 1756-1763 i kampene ved Zorndorf, Kunersdorf og Kolberg og ble i 1762 utnevnt til oberst.Suvorov var kjent for at han aldri tapte et slag og for sin bok om krigføring, Seierens vitenskap og utsagn som «tren hardt, kjemp lett», «geværkulen er en tosk, mens bajonetten er en fin fyr», «gå selv til grunne men redd din kamerat». Han trente sine soldater til å angripe øyeblikkelig og med tyngde, Suvorovs soldater forgudet ham. Han var kjent for å spøke med sine soldater og kalte dem «bror», høyst uvanlig for en adelsmann og offiser på den tiden og fremstilte gjerne resultatene av sin detaljerte planlegging og forsiktige strategi som inspirasjon.Suvorov deltok i en rekke felttog, flere mot Det osmanske rike og var med i krigene som førte til Det polsk-litauiske samvelde, seieren i det tredje og siste felttoget ga han rang som feltmarskalk. Suvorovs siste felttog var under revolusjonskrigene mot det revolusjonære Frankrike hvor han ledet en russisk armé mot franske styrker i Italia, for sin innsats der og for en mesterlig retrett fikk han tittelen generalissimo.
Suvorovs sønnesønn Aleksandr Arkadjevitsj Suvorov (1804–1882) var guvernør og øverste leder for både Guvernementet Estland og Guvernementet Livland i årene 1848–1861.


== Referanser ==


== Eksterne lenker ==
Alexander V. Suvorov: Russian Field Marshal, 1729-1800
Speed, Assessment, and Hitting Power: Suvorov's Art of Victory
Suvorov military museum in Saint Petersburg
Suvorov's home and family
Suvorov – the one man who could have stopped Bonaparte
Aleksandr Suvorov: Count of Rymniksky and Prince of Italy Arkivert 9. november 2006 hos Wayback Machine.
Aguler

Aguler (агулар på agulsk, агулы eller агульцы på russisk) er et folkeslag i Dagestan i Russland. Ifølge folketellingen fra 2002 var det 28.297 aguler i Russland mot 7000 i 1959. Agulspråket hører til den Lezgiske språkfamilien. Etnisk er agulene nært beslektet med Lezgerne. De eksisterer fire grupper aguler: Aguldere, Kurakhdere, Khushandere og Khpyukdere.


== Videre lesning ==
Aguls i The Red Book of the Peoples of the Russian Empire
Slettmarkkampen

Slettmarkkampen er et fjell i Vang kommune i Innlandet. Det har en høyde på 2 032 meter over havet.


== Se også ==
Liste over Norges høyeste fjell


== Referanser ==


== Litteratur ==
Thommessen, Erik W. (1997). Jotunheimen: turguide for fjellene mellom Bygdin og Gjende. Fagernes: Valdres forl. s. 73. ISBN 8275620228.
Julius Nyerere

Julius Kambarage Nyerere (født 13. april 1922, død 14. oktober 1999) ble det selvstendige Tanzanias første regjeringssjef i 1960 og første folkevalgte president i 1962. Nyerere var også en av de første frigjøringshelter som gikk av frivillig etter en periode som regjeringssjef. Nyerere var panafrikanist og en av grunnleggerne av Organisasjonen for afrikansk enhet (OAU).


== Liv og virke ==
Nyerere ble født i Butiama, på østbredden av Lake Victoria, av foreldre fra zanaki-stammen. Han var 12 år da han begynte på skolen første gang. Etter fullført utdannelse ved Makerereuniversitetet i Kampala arbeidet han noen år som lærer.I 1949 ble han den første tanzanianer til å studere ved et britisk universitet, da han studerte ved University of Edinburgh. Det var her han først utviklet sine politiske ideer, inspirert av sosialistene i Fabian Society.


=== Statsleder ===
Nyerere ble statsminister i det uavhengige Tanganyika da britene innvilget landet selvstyre i 1961. Tanzania ble grunnlagt basert på de to tidligere britiske koloniene Tanganyika og Zanzibar, og Nyerere ble landets første folkevalgte president i 1962.Nyerere ønsket ikke sosialisme ovenfra som i Sovjetunionen. I stedet forsøkte han å bygge en politikk basert på lokalt fellesskap og familie kalt ujamaa på swahili. Folk ble oppfordret til å flytte til landsbyer der skolegang og medisin var mer tilgjengelig. Ujama-ideologien var sentrert rundt kollektivt landbruk og økt grad av selvforsyning, både på det individuelle og nasjonale plan. Politikken slo imidlertid feil og produktiviteten sank. Til tross for at ujamaa var en økonomisk katastrofe, oppnådde Nyerere store framskritt innen utdanning og helse. Spedbarnsdødeligheten ble halvert, og Tanzanias befolkning ble forent på tvers av etniske skillelinjer.


=== Krigen mot Uganda ===

Da Ugandas diktator Idi Amin invaderte Tanzania i 1978, slo Nyerere hardt tilbake. Tanzanianske styrker samarbeidet med eksil-ugandere i å tvinge invasjonsstyrkene til retrett. Året etter falt Kampala og Idi Amin ble tvunget i eksil. Det var første gang i Afrikas post-koloniale historie at et land invaderte et annet og tok kontroll over hovedstaden. Amin rømte, først til Tripoli og siden til Saudi-Arabia der han bodde til sin død.Krigen ble en tung byrde for Tanzanias økonomi og da Nyere gikk av som president i 1985 var landet tynget i gjeld og slet med en inflasjon på mellom 30 og 40 prosent.


=== Død ===
Nyerere døde av leukemi på et sykehus i London i oktober 1999. Den siste tiden av sitt liv brukte han på å forsøke å skape fred i Tanzanias naboland Burundi.


== Galleri ==

		
		
		


== Bibliografi ==
Sosialisme i Tanzania: artiklar og talar, Samlaget (1970)
Fattigdom og frigjering: artiklar og talar, Samlaget (1974)


== Referanser ==
Walter Crickmer

Walter Crickmer (født rundt 1900, død 6. februar 1958 i München) var en engelsk klubbsekretær og fotballtrener. Han ble Manchester Uniteds klubbsekretær i 1926. Han var manager to ganger i United; 5. april 1931 til 1. juni 1932 og igjen fra 9. november 1937 til 1945. Han var en allsidig og kunnskapsrik person som ikke var redd for å trå til når det trengtes. Gjennom 2. verdenskrig drev han klubben omtrent på egen hånd.
Under krigen var han også medlem i reservestyrken til den frivillige politistyrken. Da bombene falt over Trafford Park i Manchester ble Crickmer liggende flere timer i ruinene, men slapp unna med mindre skader.
Etter åtte år fikk United i 1945 ny manager, Matt Busby.
Sammen med klubbeier James W. Gibson var han ansvarlig for ungdomsavdelinga i Manchester United. Det var hans ide om å ha talentutvikling. Dette ville lønne seg på lang sikt. Han ble drept i flyulykka i München 6. februar 1958 etter ha vært 32 år i Manchester United.


== Referanser ==


== Eksterne lenker ==
(en) Walter Crickmer – Soccerbase.com (manager)
Langvasshøe

Langvasshøe er et fjell nord for Langvatnet i Jotunheimen nasjonalpark, i Lom kommune i Innlandet. Toppen har en høyde på 2 030 meter over havet.


== Se også ==
Liste over Norges høyeste fjell


== Fotnoter ==


== Referanser ==
William E. Simon

William Edward Simon (født 27. november 1927 i Paterson i New Jersey, død 3. juni 2000 i Santa Barbara i California) var en amerikansk republikansk politiker, forretningsmann og filantrop. Han hadde også vervet som landets 63. finansminister under presidentene Richard Nixon og Gerald Ford.
Simon startet sin karriere med førstegangstjeneste som infanterist i United States Army før han avla sin grunneksamen ved Lafayette College i Easton, Pennsylvania i 1953. Etter studiene ble han ansatt av Union Securities og gikk videre som visepresident for Weeden & Company før han ble en av de høyest rangerte sjefene for investeringsbanken Salomon Brothers. Den 22. januar 1974 ble Simon innsatt som finansminister av presidenten Richard Nixon, og han fikk senere på året fortsatt tillit av Gerald Ford. I sin periode som minister ble han regnet som en tilhenger av laissez faire–kapitalisme.
Etter tiden som finansminister grunnla han selskapet Wesray Corporation sammen med Raymond G. Chambers. I 1984 grunnla han selskapet WSGP International og i 1988 William E. Simon & Sons. Samtidig med dette hadde Simon også styreverv i over 30 selskaper, blant andre Xerox, Citibank og Halliburton. Han grunnla også William E. Simon Center for Strategic Studies ved United States Air Force Academy og var dessuten styreleder for de konservative tankesmiene Heritage Foundation og Hoover Institution. 
Simon døde den 3. juni 2000 i Santa Barbara i California etter en alvorlig lungesykdom og etterlot seg syv barn med to ektefeller.


== Referanser ==


== Eksterne lenker ==
Treas.gov – William E. Simon (1974–1977)  – Biografien til Simon hos U.S. Department of the Treasury.
Fin fredag

Fin fredag er et norsk barneprogram som gikk på NRK fra 2008 til 2013. Programmet gikk hver fredag klokken 19, og markerte at det var helg. Det kom en gjest hver uke.
Fra begynnelsen var programleder for programmet Marthe Sveberg Bjørstad, men hun ble etterhvert erstattet av Kåre Magnus Bergh og Heidi Marie Vestrheim - og etter det har Kristine Magnesen og Torkil Risan har også vært programledere. I 2011 gjennomgikk programmet en omfattende forandring i design. Høsten 2012 ble programmet nok en gang forandret. Kristine Magnesen dro ut og møtte gjesten på et sted der gjesten var kjent, bodde eller hadde et godt forhold til.
Fin Fredag hadde sin første sending den 29. februar 2008, og sin siste den 13. september 2013.


== Referanser ==
Stølsmaradalstinden

Stølsmaradalstinden er et fjell i fjellmassivet Hurrungane sørvest i Jotunheimen nasjonalpark, Årdal kommune i Sogn og Fjordane. Det har en høyde på 2 026 meter over havet.


== Se også ==
Liste over Norges høyeste fjell
Liste over fjell i Skandinavia


== Referanser ==


== Eksterne lenker ==
Beskrivelse av Stølsmaradalstinden på peakbook.org
Slingsbytinden

Slingsbytinden er et fjell i Luster kommune i Sogn og Fjordane. Det ligger rundt en kilometer nord-nordvest for Uranostinden. Fjellet har en høyde på 2 026 meter over havet og en primærfaktor på 90 meter.


== Se også ==
Liste over Norges høyeste fjell


== Referanser ==
Steindalsnosi

Steindalsnosi er et fjell vest for Fannaråki på Sognefjellet i Luster kommune i Sogn og Fjordane. Store Steindalsnosi er den høyeste toppen med en høyde på 2 025 meter over havet, og danner grensepunkt for Jotunheimen nasjonalpark.Steindalsnosi er også en populær fjelltopp for randonee- og toppturer, og tar mellom 2-4 timer.En annen topp på det samme fjellet er Vestre Steindalsnosi, 1 936 moh.


== Se også ==
Liste over Norges høyeste fjell
Liste over fjell i Skandinavia


== Referanser ==


== Eksterne lenker ==
Interaktivt kart på godtur.no
Bestigningshistorikk
Ili (elv)

Ili (kasakhisk: Іле – İle, russisk: Или, kinesisk: 伊犁河 – Yili He) er ei elv i det nordvestlige Kina (Ili kasakhiske autonome prefektur i Xinjiang) og det sørøstlige Kasakhstan (Almaty oblast).
Den er 1 439 km lang, hvorav 815 km i Kasakhstan. Den har sitt utspring i den østlige delen av Tian Shan, ved samløpet mellom elvene Tekes og Kunges. Ili drenerer bekkenet mellom Tian Shan og Borohorofjellene i nord.

Elva renner ut i Balkhasjsjøen og danner der et enormt delta med store våtmarker med innsjøer, sumper og jungellignende vegetasjon.
Byen Yining (Kulja) ligger på nordsiden av elva rundt 100 km oppstrøms fra den kinesisk-kasakhstanske grensa. På sørsiden, enda nærmere grensa, ligger Qapqal Xibe autonome fylke, hvor mange av Kinas Xibe-folk bor.
I Kasakhstan kalles området som dreneres av Ili og sideelvene på kasakhisk for Zhetysu (Sju elver) eller på russisk Semiretsje (samme betydning).
Kapshagaj-demningen ble bygget fra 1965 til 1970 midt ute i Ili, og danner Kaptsjagajreservoaret – en 110 km lang innsjø nord for Almaty og Issyk-Kul. 

		
		


== Sideelver ==
Kasj
Tsjaryn, berømt for Tsjarynkløfta


== Referanser ==


== Eksterne lenker ==
(en) Ili River – kategori av bilder, video eller lyd på Commons
Hestadgrend

Hestadgrend er en grend i Gaular kommune i Sogn og Fjordane. Bygden ligger ca. 10 km øst for Sande, kommunesenteret i Gaular. Riksvei 610 går igjennom grenden på nordsiden av Hestadfjorden.
Hestad kapell ligger plassert på tangen som deler Hestadfjorden og Viksdalsvatnet fra hverandre. På denne tangen er det også en flott sandstrand som er mye benyttet til bading om sommeren. Hestadfjorden er et av vannene som er med i konkurransen Sunnfjord aurefiskefest.


== Eksterne lenker ==
Hestadgrend.no – informasjonsside fra grendalaget i bygden
Hesthøi

Hesthøi er et fjell på sørsiden av Lundadalen i Lom kommune i Innlandet. Toppen har en høyde på 2 021 meter over havet og danner grensepunkt mot Skjåk kommune.


== Se også ==
Liste over Norges høyeste fjell
Liste over fjell i Skandinavia


== Referanser ==
Trolltinden (Innlandet)

Trolltinden (tidligere kalt Sagtinden) er et fjell i Dovre kommune i Innlandet. Det ligger i den vestlige delen av Rondane, kalt Smiubelgin. Fjellet har en høyde på 2 018 meter over havet.På egga sør for toppen ligger en mindre topp på  1 897 moh. og primærfaktor 90 meter.Toppen er lett tilgjengelig fra nord. Mye grov ur og blokk i nordsida, så en vandrekjepp eller et par vandrestaver kan derfor være gode å ha akkurat her. Sørsida om Kaldbekkbotn og fortoppen på 1 897 moh. er mer krevende med lett eksponert klyving og anbefales bare godt turvante under gode forhold. Lite besøkt topp litt utenom allfarvei.


== Se også ==
Liste over fjell i Skandinavia
Liste over Norges høyeste fjell


== Fotnoter ==


== Referanser ==


== Eksterne lenker ==
Beskrivelse av Trolltinden på Peakbook.org
Rekvikfossen

Rekvikfossen (også skrevet Rekevikfossen) er et fossefall i Gaular kommune i Sogn og Fjordane. Det ligger i elva Gaula, rundt 4 kilometer fra Gaulas munning i Dalsfjorden. Fossen er synlig fra riksvei 610, og det er parkeringsmulighet i nærheten.
Fossen er fredet for laksefiske. Over fossen starter fisket i begynnelsen av juli i et normalår.


== Referanser ==